
Forord

TROLLDOM I LUFTA og romanserien
«Dansen gjenom skuggeheimen»

Trolldom i lufta – med undertittelen «Ølløv Skjølløgrinns ungdom» – kom ut første gongen i 1912, og var da den andre boka Kristofer Uppdal (1878–1961) gav ut av romanrekkja om rallaren. Sjølve tittelromanen, Dansen gjenom skuggeheimen, hadde kome ut året før. Men det var først nokre år seinare, i tida frå 1919 til 1924, at Uppdal bygde ut denne diktinga til ei heil romanrekkje, til det han (i forordet i Herdsla) kallar «ein storroman, med sams perspektiv mot arbeidarrørsla». I den samanhengen sende han i 1922 ut ei omarbeidd utgåve av Trolldom i lufta, utvida og endra slik at innhaldet skulle høve betre inn i «storromanen». I forordet til Herdsla seier han at dei tre romanane som først kom ut — Dansen gjenom skuggeheimen, Trolldom i lufta og Røysingfolket - «var nærmast utkast, og er sidan umarbeidd. Og det er dei nye umarbeidde utgåvur, som gjeld som millomledar i syklusen, ikkje dei eldre». – I samsvar med utsegna frå forfattaren var det mest naturleg å leggje utgåva frå 1922 til grunn når romanen no blir gitt ut på nytt. (Det gjeld for alle bøkene at det er versjonane frå perioden 1919-24 som blir prenta opp att i denne nyutgivinga.)

Men det bør nemnast at på sine eldre dagar, i tida omkring 1950, var Kristofer Uppdal i gang med nye omarbeidingar av romansyklusen, og i 1953 kom enda ei ny utgåve av Trolldom i lufta. Her er det gjort nye utvidingar og endringar, med blant anna enda fleire referansar og kommentarar til personar og hendingar i andre delar av romansyklusen. Hovudpersonens refleksjonar og tankemonologar er fleire stader typografisk sette opp i versliner, og språket er ført over til ei meir arkaisk (og i replikkane meir dialekt-farga) form (t.d. har > hev, hi; vi slår > me slær; skal vi ta og rundbanke . . . > skal me taka og rundbánk; to > tvo; or > ur; ingen > ingin; tider > tidir; etter veggjene > etter véggjom, osv.). Men det er uråd å sjå det slik at desse utvidingane og språklege endringane har vore til bate for romanen. Både av den grunnen og av di det var naturleg og viktig å halde på den einskapen som romanserien hadde da Uppdal fullførte verket, har ein altså her valt å la denne nye utgåva av Trolldom i lufta også språkleg byggje på 2. utgåva frå 1922. Berre nokre få opplagde feil er retta. Ortografisk er aa endra til å.

I eit forord til siste romanen i serien, Herdsla (1924), legg Kristofer Uppdal vekt på at kvar roman er eit avslutta verk, samtidig som det er ein lekk i heile romanrekkja. Dette gjeld også Trolldom i lufta, som forfattaren fann det naturleg å plassere som nummer to i den episke rekkjefølgja. Handlinga her byrjar stutt tid etter at arbeidet i Lifjellgruva er nedlagt, slik det blir fortalt i slutten av det verket som episk sett er opninga til romansyklusen, Stigeren (1919). Denne samanhengen når det gjeld personar og handling, blir nemnd og skissert i byrjinga av Trolldom i lufta. Fleire av dei arbeidarane som er med i Stigeren, dukkar opp att i Trolldom i lufta. Etter at drifta i Lifjellgruva er stogga, har mange arbeidarar søkt seg utover til «den brende byen ved havet» for å få seg arbeid med atterreisinga der. Bakgrunnen for dette i den røynlege historia må ein rekne med er Ålesund etter brannen i 1904. Da det braut ut brann der ei stormfull januarnatt, strauk det meste av den tettbygde trehusbyen med. I si Ålseund-historie gir Odd Thorson denne oppsummeringa av brannen:


«Før brannen besto Ålesund av ca. 1030-40 hus og hadde ca. 12 400 innbyggere. Mesteparten av disse mistet både hus, innbo, varelagre og flere fiskeskøyter. / . . . / Vel 800 hus strøk med. De utgjorde den sentrale og kostbareste del av byen.

Ålesundsbrannen kostet 'Norges Brandkasse’ ca. 9.4 mill. kr. og de private selskaper ca. 5.4 mill. kr., og var den største ildsvåde som til da hadde rammet noen norsk by.» (Ålesund 1848-1948, b. 1, 1948, s. 437.)



Det er vel berre naturleg at det ikkje var gjort i ei snarvending å planleggje og koma i gang med atterreisinga etter ei slik nesten total øydelegging av ein heil by, og i den situasjonen er det miljø og handling i Trolldom i lufta har sin bakgrunn.

No hadde ikkje Kristofer Uppdal sjølv vore med her. (I andre delar av romanserien har scenar og situasjonar ofte meir bakgrunn i det biografiske.) Men ein må rekne med at ein slik storbrann og det som følgde etterpå, var vel kjent blant folk i samtida. Sjølve ramma i romanen må ein gå ut frå er røynleg nok, når det blir skildra korleis ryktet om storforteneste med atterreising av byen har spreidd seg, og flokk på flokk med arbeidslause rallarar kjem til byen. Somme av dei har altså møtst før og kjenner kvarandre frå gruve- og anleggsarbeid tidlegare. No er dei arbeidslause, mange med tunnslitne nervar, i venting på at atterreisinga skal ta til og gi dei arbeid og forteneste igjen. Men ingen tek seg av dei som kjem til byen og søkjer arbeid. Husrom er nesten ikkje å oppdrive i den nedbrende byen, og dei blir gåande og slenge. Ingen ting har dei å leva av, og snart er den store flokken med arbeidslause inne i rein naud. Ofte lyt dei søkje nattely i oska i branntuftene. Dei svelt og frys, stel og ranar – også frå kvarandre – som ville dyr, drivne til det ytste i naken sjølvbergingsdrift. Pengelause som dei er, kan dei heller ikkje koma seg bort frå byen og søkje arbeid andre stader.

All denne «trolldom i lufta» er skildra gjennom opplevingane til hovudpersonen, Ølløv Skjølløgrinn, ein av dei unge trønderrallarane som har kome til byen for å få arbeid. Som mange andre bondegutar har han brote opp frå bondelivet, lokka ut til anleggsarbeid i ei blanding av eventyrlyst, sjølvbergingstrong og idealisme. Etter at han har arbeidd ei tid i gruve (også han har vore med i Lifjellgruva) og på jernbaneanlegg, er han no ein av dei som virrar rundt i branntuftene og vonar på arbeid med atterreisinga av den brende byen. I grelle detaljar skildrar boka den naud og fornedring som Ølløv far gjennomgå medan han går der mellom ruinane og frys og svelt heilt til han er undergangen nær. Gjennom alt dette kan ein seia at romanen har ein sosial idé og politisk tendens. Men intensiteten i romanen ligg just i det at det heile er skildra gjennom opplevingane til eit einskilt menneske; det er Ølløvs kjensler, tankar og reaksjonar som heile tida er det viktigaste. Når Uppdal (i forordet til Herdsla) har sett «Sjølvbergingsdrifta» som nemning for temaet i Trolldom i lufta, går dette først og fremst på Ølløv. Gjennom det at sjølvbergingsdrifta og viljen til å overleva piskar han fram og styrer hans handlingar, blir den sosiale samkjensla og solidariteten med dei arbeidslause kameratane sett på alvorleg prøve. Det blir etter kvart eit spel om jamvekt mellom frigjering og utfalding av den suverene individualiteten på den eine sida og mennesket med solidaritet og ansvarskjensle for arbeidslause rallarkameratar på den andre sida. Ut av dette merkar ein – særleg på slutten – at det tek til å vakne hos Ølløv eit ønske og ein draum om å fa vera med i den politiske organiseringa av arbeidarane. (I 1953-utgåva av romanen har Uppdal lagt inn meir av dette med Ølløvs tilknyting til arbeidarrørsla, og uttrykt det meir direkte; ein stad der heiter det beint fram: «Arbeidarrørsla hadde teke han heilt.»)

Seinare i serien (i Domkyrkjebyggjaren, nr. 6 i syklusen) blir også Ølløv Skjølløgrinn verkeleg ein av leiarane i fagrørsla. Alt han får gjennomgå i Trolldom i lufta, er det derfor naturleg å sjå som ei førebuing for det politiske arbeidet han seinare skal koma til å gå inn i.

I Trolldom i lufta får han røyne kor miskunnslaust, egoistisk, dyrisk og brutalt eit naudlidande menneske kan vera når det gjeld liv eller død, og kor vanskeleg det da er med samkjensle og ansvar for andre. Men han opplever òg at jamvel i slike situasjonar vil det finnast ein lengt etter solidaritet og kontakt med andre. Den erotiske lengten etter Margått, jenta han har måtta reise frå, er det som mest held han oppe i denne boka. Først lenger ute i syklusen er det han for alvor møter det sosiale kallet – om å gå inn i arbeidarrørsla og gjera ein innsats der.

Det er såleis ei viktig mogning og utvikling som er i gang med det uppdalske mennesket i Trolldom i lufta. Denne mogninga har – her som elles gong på gong hos Uppdal – samanheng med at det skjer ei prøving, ei herding og sliping gjennom naud og pinsle. Også i denne delen av rallarsyklusen merkar vi dette elementet av vokster og vidare erkjenning gjennom ein skirseld av prøvingar. Samtidig er det slik at intensiteten i skildringa av mennesket i den nedbrende byen og i den forøydande snøstormen som rallarkompisane hamnar i på vegen over høgfjellet, liksom lyftar heile verket opp i mytisk perspektiv – mennesket som slit og lir, men bergar seg og reiser seg til ei ny verd.

Leif Mæhle


I

Hjelper ein seg ikkje sjølv, hjelper ingen

Millom snauberg utmed havet ligg byen avbrend. Upp frå dei rjukande oskehaugar grin dei nakne skorsteinspipur – som ein kolbrend skog over røysene.

Folk i tusundtal har fare til den uppbrende byen. I von um å få arbeid. Men er for tidleg ute. Byen skal fyrst regulerast, med nye gatur og kvartal. Og arbeidarane blir gangande og vente, dei fleste då.

Det er langt utpå vinteren. Og er råsurt i veret. Dei arbeidslause rallarar er tunnklædde, og skamfrys seg reint. Um nætene grev dei seg ned i den varme oska. Um dagen streppar dei ikring og fektar pengar og anna til livberging. Dei rekkjer upp alle nykomne, og furdar ut um det er slantar å få.

Millom desse går Ølløv Skjølløgrinn. Ein ljosdæmd og rakvaksen ung rallar. Han har gul engelsk skinn-bukse, raud genser og blå trøye utanpå, og er soleis godt rigga med klæde, imot dei fleste som ikkje eig trøye, men har einast ein tunn busserull utanpå nakne kroppen.

Den store svarte hatten sit på sluskegjerd attpå nakken. Dei vide hengjebremane ligg nedetter øyro. Det ljosgule håret strutar i lokkar fram undan hatten og leikar kring den breide panna. Ølløv har nattblå augo – dei ligg djupt i skolten. Og store gule augnebruner. Nasa er heller stor. Og breid millom augo. På overlippa er ein liknad til små gule bartar. Det langrunde andletet og den smale hoka er bruna av ver og ute-arbeid. Og er myrkar enn hår og bartar.

Ølløv Skjølløgrinn er nettupp komen til den uppbrende byen.

Siste året har han arbeidd ved ein jarnvegsbygnad langt nordpå, der vinterdagen er gråmyrk, og natta er mangleta nordlyse. Han slutta arbeidet, f?r inn til nærraste fiskarbyen og tura og rangla ein fjortan dagar hjå dei unge konune til ishavsfararane, det var i det leitet mennene var på ishavsferd. Han hadde ikkje etla seg meir pengar enn berre so mykje han greidde eimbåt-turen søretter. Han skulde til Lifjell-gruva, var meininga, til stigerane Arnfinn Landsem og Kalle Kallblom, hadde ein gong før arbeidd hjå dei. Men so høyrde han at gruvedrifta nett var slutt i Lifjell. Då vart han med straumen ut til den brende byen ved havet.

Han skjer andlet, og grin, – han går med seg sjølv og minnest som han har stelt seg.

Det er hustre i veret, endå det er berr jord kring byen og ser helst ut til å bli vår. Men på dei nakne åsar og skard glimar snøen i vinterkald sol, so langt augo når. Havstormane ryk inn, i isingar gjenom ein.

Ølløv stig fram gjenom den varme oska, og freistar verme føtene. Vinden lyfter den fjunlette oska og fyller lufta med eit rustgult gov. Det svid i augo, som salt i sår.

Eit ungt myrkdæmt gjente-andlet kikar fram i hugen hans. Margått Sellin. Ho var kjærasten hans, og ber skulda for rangelen i fiskarbyen.

Var kjærasten? Er ho ikkje hans lenger no då? Det er ho vel. Han kjenner det i minsto so.

Det bar soleis til: Margått vart sinna på han, innan avferda. Ho var kaut og storrådug, var ho. Han ynskte ha henne med søretter. Men ho vilde ikkje. Han både truga og bad. Men det hjelpte lite. Ho lét so ho vilde vente til foreldra for. Dei etla seg til Lifjell-gruva, vilde byrja å handle der, dei visste ikkje drifta var slutt. Var meininga Ølløv og Margått Sellin skulde gifte seg når dei nådde fram. Og bar handelen seg bra, skulde han lære seg upp til å hjelpe Sellin i krambua.

Men so var det kurren kom på tråden. Sellin hadde ein krambu-gut. Hølgje heitte han. Ølløv fekk ein tanke um at det var eitkvart imillom Margått og Hølgje krambugut. Fyren hadde heile tida sikla etter gjenta, og hadde gleksune sine ute, og vilde fange henne. Då heldt Ølløv fram for henne kva han tenkte um krambu-guten. Den mistanken tolde ho ikkje. Ho var so byrg, ho Margått, ho fann seg ikkje i at han mistrudde henne. Men Ølløv var ikkje mindre byrg, han heller, og vende henne ryggen.

Ho langstirde etter han, då han gjekk over fallreipet og inn i båten. Eitkvart sårt og vonbrote skalv i dei svartbrune augo. Um det var sorg eller sinne – han vart ikkje viss på det. Då båten stemnde burt frå bryggja, tok ho fram lummeduken. Um ho snytte seg eller turka tårur – han vart like viss. Det trøyste han å tru at ho turka tårur. Ho kunde ha det so godt for trassen sin, det stygge beistet ho var! Han skulde akte seg og ikkje krosse vegen hennar. Verda var vid. Det var rom nok til båe.

Då skar det han, at kanskje miste han henne for all tid. Det var ikkje meininga hans det. Han vilde ikkje misse henne. Men einast tukte tytta. Nei ikkje misse henne. Men tukte, tukte, tukte trollet!

Nye vanskar skruvar seg upp, han tenkjer på Margått. Lifjell-gruva er nedlagd, veit han. Foreldra til Margått lyt fara til ei onnor gruve, kjøpmann Sellin fylgjer anlegga og handlar, må vita. Det kan vera uvisst når han får spurd upp Margått att. Hadde han endå havt pengar, skulde han fare nordetter straks, til henne. Men sjå, det eig han ikkje – og det er det, kjøpmann Sellin har truleg alt fare søretter. Dei kan umfarast på vegen.

Han har stelt seg ille. Kan hende må han fara landet rundt, skal han finne att gjenta si.

Men fyrst lyt han sjå til å rette seg upp – so han ikkje går i hundane.

Han er komen retteleg utpå skråflata, står på eit framandt stelle, millom all slags fæl ramp.

Han har stukke hendene djupt i lommune, lik dei hine rundt han. Han er ikkje verd mange mark. Einast nokre koparslantar skranglar i lumma. I tanken tek han rikdomen sin. Det kveikjer han å høyre skranglinga av pengar. So lenge det skranglar i lumma, er han ikkje reint blakk. Han er ikkje det, nei!

Han burde ha tjuv-aka med båten søretter! So vore det utlegget spara. Det kunde kome godt med no! Men soleis er det, han er støtt ein tull, ja ein godfjott, og lyt betale for seg, kan aldri jukse og snyte, aldri tjuv-aka og fekte, som andre bra rallarar. Han trøyster seg med han lærer nok, han med – å taka seg fram, utan å turve eige desse eira slantane, – ja han med.

Ein i blå busserull og brun engelskskinnbukse steller seg upp og glanar girug på han:

– Er ikkje pengelens, du! Du er so rik det skranglar i lumma di.

Ølløv kjenner att rallaren Skrika, og vender seg frå han. Men Skrika flytter seg, so han lyt sjå han og svara han.

– Skulde eg vera pengelens då, he? spør Ølløv. Han ser ned etter den beinmagre kroppen som lyder namnet Skrika, og minnest so eitrande sinna denne rallaren er når han tapar – i kortspel.

– Høyrer ikkje anna enn alle er blakke, eg! bit Skrika frå seg, modlaus og ubljug samstundes. Er radt som rallaren har lagt burt all ærekjensle og ikkje hugsar plikta til å hjelpe ein stakkar.

Ølløv Skjølløgrinn lyt sjå vel på det magre skjeggbustute andletet. Bliket åt Skrika held på noko ilskevore under den sløna hinna, og blå sjukelege ringar ter seg under augo.

Han har snart gjort det beste med seg, han òg, tenkjer Ølløv, og minnest for ein brand Skrika har vore i arbeid. Han måtte vera fremst alle stader. Vart han etter, so reid sinnet han, og han banna og ill–skreik då. Difor fekk han namnet sitt.

Skrika er ikkje meint på å sleppe Skjølløgrinn, men fygljer etter og murrar:

– Folk har pengar som sand i lumma, og læst likevel vera blakke, når ein bed um ein lus-slant.

Skjølløgrinn minnest at Skrika for nokre vikur sidan åtte tusund kronur i pengar.

– Har ein tent so flust som du har gjort, so tarv ein ikkje vera blakk, svarar han.

– Kom på fylla! Djevla fylla!

– Lyt ha det som du har stelt deg då!

– Er du hoven òg, bon’nakke?

Skrika nærmar seg fljugesinna.

– Kom på fylla, eg òg! orsakar Ølløv Skjølløgrinn seg. Eg lyt rette meg etter det som eg har stelt meg.

Skrika går i ein ring kring han og leitar etter høve til å gå på. Og skjeller han ut og nemner han for bonde, det ringaste han veit um.

– Har ikkje smaka mat-såda på mange dagar, orsakar han seg, – elles bad eg ikkje ein slik bon’tjuv um hjelp.

Han er fælt forkjøla. Det pip i halsen.

Ølløv stirer kring seg. Som etter hjelp til å koma undan. Men kvar han vender seg, møter uthungra andlet. Og stygge hotande augo gjæter han. Dei kan vera truande til å slå i hel han, berre for koparslantane skuld.

Tiggarane ringar han inn, lik ein flokk sopne vargar, og slæst med kvarandre um å koma nærrast inn til. Dei er skeivaksla og kulryggja og sid i brok-reva. Det er raudblå nasur, og skurvne blå lippur, og gultresne augne-eple.

– Ein pris snus! tigg ein.

– Brukar du ikkje snus? vil ein annan vita.

Ølløv Skjølløgrinn er meint på å halde seg uppe. Han vil ikkje bli som desse. Og rister dei av seg:

– Har nok snus, men treng han sjølv.

Han gjer seg frek og gapar og syner dei snusen millom lippune.

– Skal vi ta og rundbanke den lusbonden? vender Skrika seg og spør tiggarane.

– Vi slår han i hel! svarar ein. Og vi hiver kadavret på sjøen!

– Hyst! Ikkje so høgt um det! åtvarar ein annan. Ein bør aldri tala høgt um sovore! refsar han forsamlinga.

Han som talar har god menneske-kunne, og forstår ein lyt taka ein trassug mann med godo. Han retter fram den skitne neven og helsar på Skjølløgrinn:

– Kjenis på kon! Er gamle kjente, vi. Ja du minnest vel meg? Eg er Trompet-Lasse, eller Buksprettaren, som dei òg nemner meg, briskar han seg.

Ølløv minnest Trompet-Lasse fra Trompet-brakka ved Lifjell-gruva, men vil ikkje vera ved det.

– Lån meg ei krone då!

Soleis haglar det med tigging kring han.

Han lyt handboge seg ut av flokken. Stanar han lenger, kan dei reinske han i ein fei.

Alle fygljer etter, humpar og tratlar, stiklar og haltrar. Augo er stygge og blir styggar med kvart. Dei hyfser med akslene på sluskegjerd. Og klæjar seg i sida. Gong og annan grip ein neve i oksla hans Skjølløgrinn – som ei påminning um at han lyt hugse dei.

Han blir var ein ung gut i rallar-klæde. Guten er knapt vaksen, og ser svolten ut. Ølløv spør etter kven guten er. Han er Sjugur Rambern frå Lifjell-gruva, blir det svara. Han tykkjer synd på guten, og gjev han nokre slantar.

Det kjem på eitt ut for han sjølv – får han ikkje snart arbeid, går han i hundane korso.

Dei arbeidslause stirer hækne på slantane. Og vender seg mot den unge grannbygde Sjugur Rambern, og gjev han den råda:

– Sputt på skillingane! Det fylgjer lukke med dei, når ein sputtar på dei.

– Få sputta på ein koparslant, eg òg! tigg Buksprettar-Lasse. Det fylgjer lukke jamvel med å sputta på ein slant – um ein ikkje eig han òg.

Ølløv Skjølløgrinn deiler ut nokre koparslantar – so dei kan hava eitkvart å sputta på.

– Er ein reinhårig gubb-fan, du! takkar dei. Vore det mange slike so!

Det kanglar med takk-segjingar og signingar kring han. Dei slepper han og reppar seg ikring dei som fekk slantane. Som er det naturleg at alle skal deile.

– Vi spelar kort um skillingane! ymtar Skrika frampå.

Heile hurven stimar saman i ein svart klump. Akslene kinnar upp og ned. Slarkande dreg dei seg burtetter brandtuftene, og er kring den unge guten Sjugur Rambern.

Ølløv ottast dei kan koma til å drepa han Sjugur for slantane skuld. Han tregar han gav han pengar; for kanskje lyt guten bøte med livet.

Ein rallar-rygg ris attum ein mur. Meinsløge augo stirer mot Ølløv. Då gøymer ryggen seg att. Ein annan rallarrygg ris frå ei steinrøys lenger framme. Lynske augo ylmer mot han frå alle røyser. Ølløv blir reint forfæld. Du skal sjå dei hiver seg over han, skamslår han og ranar han. Venteleg drep dei han med. Han ottast det verste for Sjugur Rambern. Det var ikkje rett å føre han burt i ulukka soleis, med å gjeva han pengar. Han byrjar å plåge seg sjølv. Kor hadde han tankane, når han kunde bera seg åt so toskut?

Han ruslar burt til eit skur, der dei sel mat og kaffi. Og set seg på benken ved bordet, vermer seg med ein gloheit kopp svart kaffi, og maular i seg nokre kringlur attåt.

Rundt han sit dei arbeidslause rallarar. Fillute og skitne. Sume naudbannar. Hatale og raudtresne augo glymer kring seg. Andre er smålåtne som det står seg fatigfolk å vera, og sukkar og ber seg og stirer sutfulle ned i koppen, der den svarte kaffiskvetten minkar. Dei gjev seg til å sitja, etter at dei er ferdig òg. Sit og halvsøv. Det er lunka i skuret og godt å vera, mot ute.

Ein sterk breidvaksen kar i fyrti-åra set seg attmed Skjølløgrinn. Han heiter Brede. Spøltrøn. Han blir fort ferdig med kaffien, og vender seg og gjer seg kjent med Skjølløgrinn.

– Eg kjem sunnantil, fortel han. Er ei speleg tid no.

Dei store stive fingrane hans trummar i bordskiva. Fingrane er svarthårute millom ledene. Spøltrøn lagar munnen til ein trut, og blistrar i ettertanke. Dei små grå augo glirer fatige ut i tome lufta. Augnebrunene er store som fjørvenger. Andletet har faste og likevel blide drag. Styrken ropar ut frå heile karen. Ein kan sjå på han han lit på seg sjølv, og er van med å hjelpe seg sjølv.

Det gjer Ølløv Skjølløgrinn godt å møte ein slik rugg, millom rampen elles. Samværet med han gjer han sterk. Det kjennest ikkje so uhugleg å vera til lenger. Han stirer på Spøltrøn, og tenkjer: Ein mann med ein sovoren lekamsstyrke, må kunne syte for arbeid til seg, korleis det enn ser ut. Men Spøltrøn er like ille faren som alle hine, trass lekamsstyrken.

– Det er ikkje greitt, held han fram, når ein har kjerring og ungar. Ein lyt sjå til so ikkje dei lid nokor naud – fyrst og fremst.

– Å, du blir vel ikkje radt pengelens, um du lyt vente på arbeid ei stund? spør Ølløv.

– Eg vore ein stakkar elles! Kan nok vente, ei vike til, utan arbeid. Men blir det lenger so –

Ølløv tenkjer han burde ha stelt seg likeeins han òg. Ei ovundsjuke blandar seg i undringa hans, av di han er ikkje so mykje til kar. Ovundsjuka driv han til å klandre hin. Brede Spøltrøn er seg berre sjølv nærrast. Og er det so mykje, det då? Brede er elles so gamal det er ikkje noko underleg han aktar seg og ser seg fyre. Og han gjev ikkje burt eit øre til luffarane. Kvifor skal han elles gjera det? Einast kjerringa og ungane har rett til pengane han tener. Når han sjølv får seg kjerring og ungar, tenkjer Ølløv, so vil han taka seg saman og bli folk – ja som Spøltrøn. Ja, dersom han får ho Margått Sellin til kone.

Han blir irsam, han tenkjer på Margått. For enn um han ikkje møter henne meir? Landet er so stort, og har mange gruvur og anlegg. Det er uvisst kor Sellin buset seg. Men han vil streppa landet rundt, til han fmn ho Margått. Men enn um det tek han mange år og at ho Margått gifter seg? Kanskje kjem han aldri levande or den brende byen heller. Luffarane kan vera truande um å slå i hel han, når dei veit han eig nokre slantar.

– Du er ikkje redd? vender han seg mot Spøltrøn. Redd at einkvan ranar deg?

Spøltrøn skvett til, er ikkje modigar. Han stirer furdande på hin. Men Skjølløgrinn ser ikkje nett ut til vera nokon fårleg kar.

– Er ikkje retteleg trøysamt å gå her heller, svarar han. Er mange fæle folk!

Ho som eig kaffi-bua, ho Kaffi-Randi, skjeller og gjev or seg vondord, når ikkje folk går ifrå bordet etterkvart som dei blir ferdig.

– Ut med dykk! blæs ho. Andre skal ha kaffi og mat!

Ho er stor og grovlema, er barmhøg og har breide hofter, og er ikkje redd av seg – til kvinnfolk å vera. Ho skubbar og knuffar til rallarane når dei ikkje går godviljugt frå bordet. Det breide andletet er koparbrunt, og har små svarte bartar, dunfine som skjegghåra til ein unggut.

Dei ho bryt undan seg, hefter ved døra, og blir ståande og gruve seg, og vil ikkje ut.

Då set Kaffi-Randi i:

– Jaga ut dei som er ferdig!

Ho driv på og knubbar undan seg med handbogane og gjer rom til dei som set seg ved bordet.

– Har ingen hug til å bli hivd på dør av eit kvinnfolk, lær Brede Spøltrøn. Han ris.

Kaffi-Randi kjenner folka sine, og er ikkje meint på å fornærme dei pengesterke.

– Berre sit de! høler ho for Spøltrøn og Skjølløgrinn. Ho ser med sers godaugo på Skjølløgrinn. Han er ung og ser sterk ut. Kaffi-Randi kan ha turvande litt mannfolkhjelp. Ho laut fara so fort til den brende byen og setja upp bua si, ho fekk ikkje høve til å hyre med seg nokor mannfolkhjelp. Ho visste elles det er ikkje det verste for eit kvinnfolk å fa karmanns-hjelp. Skjølløgrinn ser ikkje just noko hjelpsam ut. Men når han blir blakk og trengen, spaknar han truleg – ja blir so spak at han forstår augo hennar og det ho vil med han.

Ho krev ein ubljug pris for kaffien.

– Du skulde taka det dobbelte! skjeller Brede Spøltrøn. So vart du før rik, kvinnfolk-hurpe! Er nok fatigfolk lel!

Kaffi-Randi skumlar mannbisk mot han, og augo segjer: Ut med deg, din hund! Med ein gong hugsar ho Skjølløgrinn ser på henne. Ho rår med sinnet, og helsar blidt til han.

Han ynskjer å kunne bli i fyglje med Spøltrøn, so vart det då to bra menneske i lag.

Spøltrøn luter når han går, har uskaplege store snørstøvlar, og sleivar og dreg føtene.

Kunde ein berre stelle seg som han! ynskjer Ølløv.

Det svortnar på rallar-flokkar kringum brandtuftene. Det er kjente andlet inne imillom. Den svære kjempa Sulis-kongen ris midt i ein flokk, og so høgvaksen at dei hine når han knapt til oksla. Den store ås, Skatval-Trond, frå Lifjell-gruva, luskar um millom dei. Dei nemner han Lensmannsdreparen no. Han skal ha drepe ein lensmann, og har politiet etter seg.

Stakkar den unge guten Sjugur Rambern! hugsar Skjølløgrinn å ynkast han. Berre dei ikkje drep han for skuld pengane dei såg han fekk. Han undrest på um han får sjå att Sjugur meir.

Han vender seg etter Brede Spøltrøn. Men han er komen burt for han. Kanskje skamslår dei Spøltrøn òg, so at einkvan finn han halvdaud burtpå ein rathaug. Han burde ha vorte med han. Dei vore tryggar to saman.

Ølløv minnest livet i brakkebyen ved fjordpollen der nord, den tida rallarane hadde nok pengar. Han ser løningsdagane fyre seg og nætene etterpå. Eldskinet lyste ut frå langar-bua, der brennevinslangaren Glomshaugen stod i døropningen og selde ut spriten sin ved hamarslag til dei som baud høgst. Det lyste på kassur og på flaskur etter veggene, lyste på det spritraude andletet til langaren, han stod med flaska i eine handa og hamaren i hi, og slo til for høgste bodet. Rundt um bråka fulle folk. Og nedanfor marma sjøen og slo skvala mot dei nakne skarv. Dei baud upp til hundrad kronur spritflaska. Skjølløgrinn hadde kjent att sume av dei millom tiggarane i den brende byen, og visste for nokre vikur sidan kjøpte dei sprit til hundrad kronur flaska.

No kan dei ha det so godt no, alle. Ja, han sjølv med får ha det so som han har stelt seg. Han har røynt det: Hjelper ein seg ikkje sjølv, so hjelper ingen.

Han orsaka seg: Ein veit so lite å akte seg når ein er ung.

Og elles! Ein får ikkje alltid høve til å hjelpe seg sjølv heller. Det står i um det er arbeid å få. Får ein ikkje arbeid, er det blå kul.

Han stirer kring seg. Arbeidslause rallarar rek alle stader, millom murane og skorsteinspipune. Hjelpelause glanar dei på kvarandre. Augo er sløna i armod. Og den grå fatigdomen grin or andlets-draga.

Sume slår floke med hendene og trør med føtene, og freistar halde seg varme. Andre grev og rotar i den heite oska og far det til å òma upp. Dei steller seg i livd attum murane. So ikkje dei kalde havvindar skal nå dei.

Skjølløgrinn grunar. Den vaksne mannen held på vekkjest upp i ungguten.

Desse menneska har bode fram arbeids-dugen sin for ein spottpris. Men ingen vilde kjøpe av dei. Ingen treng vara deira. Dei fleste har kome i god tru, og vona det skulde bli store pengar å tene. Og so står dei der, narra – og kan ikkje øygna nokon utveg or uføret dei har vavla seg burt i. Dei likjest skip utan styring, og driv for alle vindar, støyter saman og gjer kvarandre vrak.

Skjølløgrinn kjenner han frys. Det blæs rått og kaldt frå havet. Det er eit glip ut millom dei vinternakne øyar. So langt augo når, kvitar det på skumtoppar over grøn sjø. Ein eimbåt svingar framum odden. Kolrøyken kavlar seg som ei svartgrå bru etter forden, millom dei to øyar.

Eimbåten legg til bryggja. Og mange hundrad arbeidarar stig i land.

Skjølløgrinn blir forfæld. Korleis skal dette ende? Nærmar ein seg domedagen?

Folk ropar mot dei nykomne: – De lyt fara vidar! Det bid ikkje arbeid. Det blir svara at er dei fyrst komne, so vil dei no stogge og sjå då.

Dei palar seg upp gjenom byen. Flokk etter flokk. Ingen lit på andre enn seg sjølv, og vil sjå med eigne augo og høyre med eigne øyro, um det er arbeid å få eller ikkje.

Dei fer burt til overingeniøren for nyreisingsarbeidet. Det er uppsett ei bu til kontor. Skjølløgrinn og nokre attåt han slepp inn. Ein svartskjeggut ingeniør i femtiårsalderen sit ved ein pult. Han bled nervøst med magre fingrar i ein bunke papir, skyv brillune upp frå augo og myser med eit heller blidt uppsyn mot dei arbeidslause.

– Um det var von um arbeid snart? spør dei.

– Var ikkje greitt å svara på det. Reguleringa var endå ikkje ferdig.

Dei arbeidslause står ved døra og kramar hatten i handa. Dei koper hirne og hjelpelaust på kvarandre og på ingeniøren, og spør uppatt um det ikkje snart blir noko å gjera. Ingeniøren svarar einast ha og ja. Det blir kanskje snart arbeid. Men ber det fyrst laust, so blir det mykje. Han bed dei sjå innum att.

Det høyrest bra ut det, tykkjer dei. Det gjeld berre um å vente og halde ut. Vonleg kan det bli arbeid alt i morgon eller i overmorgon. Dei luskar burt, men veit ikkje kvar dei skal gjera av seg.

Skjølløgrinn skil lag med dei hine. Han lyt sjå til å berge dei fa slantar han har att. Han ottast dei skal rane han, ja kanskje skamslå han med.

Han tek leida etter fjorden, innover. Og tenkjer: No undrest vel tjuvane på kvar det blir av han. Då blir han redd att. Kan hende har einkvan set han, og kjem etter og ranar han.

Vegen er hardfrosen. Det er is sume stader. I dældene etter dei nakne hausute skarv glitrar den blåkvite snø. Nokre vridne buskar står og held på dei brune blad, som dei endå ikkje har slept. Rusta lyng og helegrå mose klæder elles fjella. I skråberget nedmed sjøen flaksar kråkune i roten tang. Det remar stramt der nedanfrå.

Kvar han vender seg og stirer, er det hav og nakne berg med snø-render. Og attum han er den uppbrende byen, dei stygge grinande skorsteinspipur, lik ein steingjengen skog. Den vesle huskrullen lauselden har spara er det einaste livminnande – og so hamna då. Mange eimbåtar ligg fortøya etter dei lange bryggjur. Ute på vågen duvar ein fiskarflote, og småbåtar ror ut og inn, til og frå byen.

Ølløv Skjølløgrinn hustrar og frys – so kaldt tykkjest alt vera. Ein fæl angest dett på han. Det unge andletet skrykkjer seg. Augo klipper hjelpelaust redd. Lippune knepper seg saman til eit strek. Djupe fòrer horvar frå munnvikane og ut. Over heile andletet flyg redde skjelvingar. Det berst for han han har eitkvart gruveleg i vente. Eitkvart so styggjeleg at han knapt står rykken. Han hukrar og frys hardar og verre, endå han langar på og stig fort frametter vegen.

Lufta mylnar. Lette dunfme snø-flingsur sig mot jorda. Vegen blir kvitvadrut av snøen. Det er vinter – ikkje å tenkje på nokon vår, nei.

Han vender um mot byen.

Det snør ikkje meir. Men vegen er vorten heilt kvit. Og føtene set far etter seg. Ein våtkald vind sopar inn frå havet, som eit driv av fint vass-yr. Det skymer meir og meir, over dei nakne berg og over byen med den steingjengne skog av skorsteinspipur.

Skjølløgrinn tråvar og går, so det dyn i bakken. Upp frå byen stig eit tungt sog, det er den hatale banninga og den gråtale jammeren til dei arbeidslause. Dei leiter etter livd mot nattekulden, i oska og millom mur-røysene.

Kvar skal han sjølv gjera av seg ei slik kald natt? Skal han grava seg ned i oska, millom dei hine? Nei han herder ikkje den tanken. Og um han sovnar millom dei, stel dei han radt snau. Uvisst um han kjem til vakne meir òg.

